Vágar

Vágar () eller Vágoy (foreldet dansk skrivemåte: Vågø) er den tredje største av øyene som utgjør Færøyene. I likhet med de øvrige øyene er Vágar av vulkansk opprinnelse, og preget av dramatiske landskapsformer. På Vágar finnes Færøyenes to største innsjøer, Sørvágsvatn og Fjallavatn, og langs kysten ligger den største holmen, Tindhólmur.

Den 1. januar 2019 hadde Vágar 3 090 innbyggere, fordelt på de seks bygdene Miðvágur, Sørvágur, Sandavágur, Bøur, Vatnsoyrar og Gásadalur. Administrativt er øya inndelt i Vága kommuna og Sørvágs kommuna. Færøyenes vestligste øy, Mykines, er en del av Sørvágs kommuna. Øyene Vágar og Mykines utgjør ett syssel og prestegjeld.

Vágar er forbundet med naboøya Streymoy, hvor hovedstaden Tórshavn ligger, med en veitunnel. Ved Sørvágur ligger Færøyenes eneste flyplass, Vágar lufthavn. Det er stor økonomiske aktivitet sknyttet til flyplassen, men Miðvágur og Sørvágur er også viktige havner for fiskeri og havbruk. Øya er hjemsted for viktige handelsbedrifter og noe verkstedindustri. De fleste offentlige tjenestetilbud på øya er samlet i Miðvágur.

 Naturgeografi 

Den 176,38 km² store Vágar er forholdsvis kompakt i formen, men er ca. 22 km på det lengste i nordvestlig–sørøstlig retning. På det bredeste er øya ca. 12 km. Vágar er adskilt fra Streymoy ved Vestmannasund i øst og fra Mykines ved 4 km brede Mykinesfjørður i vest. Mikkjal á Ryggi har beskrevet Mykinesfjørður som «det verste havstykket på Færøyene». Den 3,5 km lange Sørvágsfjørður skjærer inn i landskapet vestfra.

Øya er som resten av øygruppen av vulkansk opprinnelse. De nordøstre delene av Vágar er forholdsvis lavtliggende, mens de nordvestre delene er kuperte og bratte. Øyas høyeste fjell er Árnafjall (722 moh.) og Eysturtindur (715 moh.) ved Gásadalur. Disse er henholdsvis de 37. og 40. høyeste fjellene på Færøyene. Det færøyske kartverket teller i alt 41 fjell på Vágar.

På Vágar ligger øygruppens to største innsjøer, Sørvágsvatn (3,57 km²) og Fjallavatn (1,03 km²). Grensen mellom øyas to kommuner er trukket gjennom disse to innsjøene, i nordvestlig–sørøstlig retning. Fjallavatn drenerer i havet nordover gjennom en 80 m høy foss i den 1,5 km lange elven Reipsá. Sørvágsvatn drenerer i havet sørover gjennom den 32 m høye Bøsdalafossur. Sørvágsvatn er på det meste 59 m dyp, 6 km lang og 0,8 km bred. Vatnsoyrar i innsjøens nordlige ende er Færøyenes eneste innlandsbygd.

Rundt Vágar ligger 62 holmer og skjær, flesteparten i nordvest og sør. Færøyenes største holme, den 65 hektar store Tindhólmur, ligger ved Sørvágsfjørður. Den høyeste av Tindhólmurs fem tinder rager 262 moh. Den 10 hektar store Gáshólmur er Færøyenes fjerde største, og rager på det meste 65 moh. Andre holmer er Skerhólmur, Trøllkonufingur, Dunnusdrangar og Filpusardrangur. Drangarnir mellom Tindhólmur og Vágar er to karakteristiske staurer. Stauren Trælanípan rager på det meste 142 moh.


 Flora og fauna 
Vegetasjonen domineres av gresshei som i høyden går over i fjellvegetasjon. En utbredt karplante på øya som regnes for hjemmehørende på Færøyene, er kysttjønnaks. Det er også registrert perlevintergrønn. Av mer nylig innførte arter som har etablert seg på Færøyene, er blant andre hundegress, tunbalderbrå og strandbalderbrå registret på Vágar. Det finnes noen krattvekster, men ingen naturlige skoger på øya. I 1980 ble 11,7 dekar ved kirken i Miðvágur utlagt til skogplantasje.

Farvannene rundt Vágar er rike på fisk. Både Sørvágsvatn og Fjallavatn er gode ørretvann. De langgrunne vikene ved Miðvágur og Sandavágur er blant stedene som er godkjent av de færøyske myndighetene for grindhvalfangst – grindadráp. Fra 1709 til 2011 ble det gjennomført 265 grindadráp i Miðvágur, over 14 % av alle fangstepisoder på Færøyene i perioden, noe som gjorde det til det beste fangststedet.

 Klima 

Vágar har et subarktisk maritimt klima, sterkt påvirket av Atlanterhavet. Dette gir milde vintre, kjølige somre og en gjennomsnittlig årstemperatur på Vágar lufthavn på 6 °C, den laveste på Færøyene. Gjennomsnittlig årlig nedbør er 1 555 mm, typisk for ytre strøk på øyene, og halvparten så mye som i Hvalvík eller på Hellur.

 Historie 

Vágar og Mykines oppstod som et tinglag i middelalderen. Tinget ble trolig holdt i Miðvágur. 

Fra 1555 til det gamle Lagtinget ble avskaffet i 1816, hadde Færøyenes lagmann sin embedsgård på Steigargarður i Sandavágur. Hovedmannen bak det moderne færøyske skriftspråket, V.U. Hammershaimb, var sønn av den siste lagmannen, og ble født på Steig.

 Administrativ inndeling 
Vágar og Mykines utgjør et syssel. Siden 2010 har syslene Vágar, Streymoy og Sandoy utgjort egne rettskretser, men et felles politidistrikt. Både sysselmannen og politiet har kontorsted i Miðvágur.

Vágar og Mykines utgjør et prestegjeld innen Fólkakirkjan. Prestegjeldet omfatter sognekirkene Sandavágur, Miðvágur, Sørvágur, Bøur og Mykines. Prestegården ligger i Miðvágur. De søndagene det ikke er prest til stede i kirkene, avholdes lekmannsgudstjenester.

Med innføringen av det kommunale selvstyret på Færøyene i 1872 tok man utgangspunkt i den kirkelige inndelingen. Vága prestagjalds kommuna ble delt i kommunene Mykines og Vágar i 1911. I 1915 ble alle sognene på Vágar utskilt som egne kommuner. I 2005 ble Mykinesar kommuna og Bíggjar kommuna innlemmet i Sørvágs kommuna. I 2009 dannet Miðvágs kommuna og Sandavágs kommuna den nye Vága kommuna. Øya er nå delt mellom Sørvágs kommuna og Vága kommuna.

Folketall i bygdene på Vágar per 1. januar 2019:

 Bygd Innbyggere Kommune Miðvágur  Vágar  Sørvágur  Sørvágur Sandavágur  Vágar Bøur  Sørvágur Vatnsoyrar  Vágar Gásadalur  Sørvágur

 Religion 

Den folkekirkelige kristendommen dominerer på Vágar, hvor over 90 % av befolkningen i prestegjeldet var medlemmer av Fólkakirkjan i 2019. Kirken er blant de viktigste sosiale møtestedene i øysamfunnet. En rekke kristelige organisasjoner har sitt virke innenfor rammene av Fólkakirkjan. Heriblant er Heimamissiónin (Indremisjonen), som samarbeider tett med kirken på mange områder, og som har egne forsamlingshus i Miðvágur, Sandavágur og Sørvágur.

Det nest største trossamfunnet på Færøyene, den vekkelseskristne bevegelsen Brøðrasamkoman, kom til øya med en vekkelse i Sørvágur i 1907, og det nåværende forsamlingshuset i bygda, Kedron, ble reist i 1938. Siden 1967 har den kristne barne- og ungdomsleiren Zarepta, tilknyttet Brøðrasamkoman, holdt til på Vatnsoyrar.

 Referanser 

 Litteratur 




 Eksterne lenker 






Kategori:Portal:Færøyene/artikler